**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: VLASNIČKA STRUKTURA MEDIJA**

**Datum: 22.05.2013.**

**Br.: Z-07 /13**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** [***istrazivanja@parlament.rs*.**](mailto:istrazivanja@parlament.rs) **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[**BELGIJA** 2](#_Toc358729172)

[**MAĐARSKA** 3](#_Toc358729173)

[**NEMAČKA** 4](#_Toc358729174)

[**SLOVAČKA** 7](#_Toc358729175)

[**SLOVENIJA** 8](#_Toc358729176)

[**FRANCUSKA** 9](#_Toc358729177)

[**HOLANDIJA** 11](#_Toc358729178)

[**HRVATSKA** 12](#_Toc358729179)

**BELGIJA**

Vlasništva nad medijima u Belgiji je donedavno bilo prvenstveno određeno interesima jezičkih zajednica. U Belgiji su zvanično priznate tri jezičke zajednice: holandska (58 % stanovništva), francuska (31% stanovništva) i nemačka (11% stanovništva).

U Belgiji postoji sistem državne podrške za štampane medije. Federalna vlada organizuje indirektnu podršku koja je namenjena podjednako svim štampanim medijima i tržištu novina u celini. Najvažniji vid ovih subvencija su povoljne cene sa poštanske usluge, i procenjuje se da one iznose na godišnjem nivou približno oko 54.5 miliona eura za novine i 190 miliona eura za novine i časopise zajedno. Postoje i drugi oblici indirektne podrške. Profesionalni novinari mogu da besplatno koriste železnički prevoz. Novine i časopisi se takođe transportuju po beneficiranoj ceni. Novinari dobijaju značajan popust na karte nacionalnog avio prevoznika (Brussels Airlines). Još jedan važan oblik indirektne podrške je 0% PDV-a. To se odnosi na sve novine i časopise sa informativnim sadržajem za javnost koji se objavljuju najmanje 50 puta godišnje. Kritičari belgijskog sistema indirektnih subvencija štampanim medijima smatraju da on nesrazmerno favorizuje veće štampane medije, čime se širi jaz na tržištu štampanih medija.

Francuska jezička zajednica je 31. marta 2004. usvojila Uredbu o finansijskoj pomoći dnevnim listovima na francuskom jeziku i razvoju dnevnih štampanih medija u školama. Prema Uredbi, distribucija finansijskih sredstava u iznosu od 6,2 miliona evra godišnje poverena je novinarima. U flamanskoj zajednici finansijska pomoć države nije osnovana na uredbi, kao u francuskoj zajednici, već na ugovorima između flamanske vlade i predstavnika štampe. Flamanska vlada je prestala da pruža direktnu pomoć novinarima. Za realizaciju ovog programa, flamanska vlada obezbeđuje minimum milion evra, koji je podeljen između štampanih medija, prema broju novinara koji u njima rade.

Od 1998. godine dozvoljene su tri različite vrste radio stanica: lokalni radio, gradski radio i regionalni radio. Udeo javnog radija na medijskom tržištu je 62% a ostalih 38% pokrivaju privatne radio stanice. Kada je reč o televizijskim stanicama, od 1994. godine postoji kompletna regionalna autonomiju javnih emitera, odnosno svaka od tri jezičke zajednice ima svoj javni televizijski servis. Zakon iz 1981. godine dozvoljava prisustvo privatnih televizijskih stanica, regionalne televizije i, što je najvažnije, privatnih nacionalnih televizija kako u valonskom tako i u flamanskom delu Belgije. Bilo je potrebno šest godina Valoniji i osam godina Flandriji da se uspostavi privatni konkurent javnog monopola u domenu televizijskog servisa. Kao rezultat međunarodnog pritiska evropskih i domaćih novinskih izdavača, monopol javnog televizijskog servisa je ukinut. Privatnoj flamanskoj TV stanici (*Vlaamse Televisie Maatschappij* -VTM) je zagarantovano 18 godina monopola na televizijsko oglašavanje. Drugi uslov za njen rad bio je da najmanje 51% VTM bude u vlasništvu novinskih izdavača. Međutim, novinski izdavači su kupila sve akcije ove TV stanice, a monopol na oglašavanje nije opstao. Kao i Flandrija, Valonija ima 11 regionalnih TV stanica kojima je dozvoljeno da emituju reklame i one se delimično finansiraju iz državnih subvencija.[[1]](#footnote-1)

Flamanska radio-televizija (La Vlaamse Radio- en Televisieomroep - VRT) je radiodifuzna organizacija u obliku korporacije javnog prava. Kriterijumi finansiranja Flamanske radio-televizije sadržani su u ugovor o upravljanju na rok od pet godina (trenutno 2012-2016) zaključenim sa flamanskom vladom. Osnovni iznos sredstava bio je 293 miliona evra u 2012, uz dodatnu podršku za oporavak penzionih fondova zaposlenih. Flamanska radio-televizija prihoduje od oglašavanja, i iznos ovakvih prihoda je ograničen na 68 miliona evra godišnje.

Na teritoriji flamanske zajednice aktivno je 10 lokalnih televizija i one dobijaju godišnju subvenciju od flamanske vlade u iznosu od 205.000 evra prema finansijskom planu za narednih pet godina. Ovom iznosu treba dodati 127 600 evra, ako lokalna televizija obavlja poslove navedene u flamanskoj uredbi od 27. marta 2009. koja se odnosi na kvalitet pluralizma i iznos od 50.000 evra za emisije namenjene osobama oštećenog sluha. Dodatna sredstva su obezbeđena indirektno kroz pomoć za otvranje novih radnih mesta.

Javno preduzeće Belgijska radio-televizija francuske jezičke zajednice ( la Radio-télévision belge de la Communauté française - RTBF) finansira francuska jezička zajednica, na osnovu ugovora o upravljanju. Subvencije se dodeljuje jednom godišnje i predstavlja većinu raspoloživih finansijskih sredstava, odnosno skoro 75% budžeta. Subvencije francuske jezičke zajednice su se stalno povećava u poslednjih nekoliko godina i dostigle su iznos od 214 463 000 evra u 2009. godini, pre nego što su pale za 2% u 2010. godini (211,817 miliona evra). Prihodi od nekomercijalnog oglašavanja, sponzorstva, reklama, drugih komercijalnih delatnosti i marketinških poslova predstavljaju oko 25% od ukupnog prihoda. Na teritoriji francuske jezičke zajednice aktivno je 12 lokalnih televizija koje imaju nekoliko izvora javnog finansiranja. Od 2011. godine finansijska sredstva dodeljena od strane francuske jezičke zajednice iznosila su ukupno 3,68 miliona evra, a raspoređuju se u skladu sa kriterijumima koji se odnose na broj stanovnika koje pokriva emisija lokalne televizije, broj zaposlenih ili produktivnost, a pored osnovnog iznosa od 155.000 evra koji se dodeljuje svakoj lokalnoj televiziji. Dodatna sredstva su obezbeđena indirektno kroz pomoć za zapošljavanje.

**MAĐARSKA**

Sadržaj i vlasništvo u elektronskim medijima su regulisani Zakonom o medijima iz 2010 godine koji je bio izložen ozbiljnoj kritici mađarskog javnog mnjenja, te je do 2012. godine pretrpeo nekoliko izmena uključujući i stavljanje van snage pojedinih članova odlukom Ustavnog suda [[2]](#footnote-2). Članovi 67. i 68. Zakona o medijima sadrži osnovne odredbe o sprečavanju nedozvoljene koncentracije na tržištu medija. Ovaj zakon predviđa ograničenja koja se odnose na vlasništvo ali samo za audiovizuelne medije, a ne štampane.[[3]](#footnote-3)

Inostrani vlasnici dominiraju u štampanim medijima. Mađarska ima 10 nacionalnih i 24 lokalne dnevne novine. Sve ove novine su u privatnom vlasništvu, i to u većini slučajeva inostranih vlasnika.

Nacionalne i regionalne televizije i nacionalne radio stanice mogu da rade samo u formi društva sa ograničenom odgovornošću ili kao javni servis koji je osnovan od strane lokalnih i regionalnih vlasti, ili (i) od strane nacionalnih i etničkih manjina[[4]](#footnote-4).

Glavni nadzorni organ je Nacionalni odbor za radio i televiziju. On dodeljuje frekvencije i nadgleda poštovanje medijskih zakona, uključujući i vremensku zastupljenost reklama kao i sadržaj programa. Ovaj odbor ima i komisiju koja ima zadatak da rešava žalbe gledalaca, a nadzorni odbor ovog tela ima mogućnost i da u određenim slučajevima obustavi emitovanje programa. Odbor podnosni izveštaj parlamentu.

Što se tiče štampanih medija u Mađarskoj, Informativna agencija je nezavisno telo koja radi na osnovu zakona i u obavezi je da podnosi izveštaj o radu parlamentu jednom godišnje. Agencija doprinosi sprovođenju politike Vlade i to u oblasti upravljanja frekvencijama i telekomunikacijama. Zadatak Informativne agencije je da obezbedi nesmetan rad, u skladu sa zakonom, a koji se odnosi na medije i tržište elektronskih komunikacija i frekvencija. Ona stavlja akcenat na zaštitu interesa kupaca i korisnika.[[5]](#footnote-5)

Mađarska ima tri nacionalna televizijska kanala i tri nacionalne radio stanice koji su pod nadzorom jednog tela. Imovina ovih kuća je prebačena u Medijski fond, kojim upravlja Savet za medije.

Zakonom se osniva Fondacija javnog servisa koja je odgovorna za garantovanje nezavisnosti.

**NEMAČKA**

Međudržavnim sporazum o radiodifuziji (*Rundfunkstaatsvertrag - RStV*) uveden je princip dvostrukog radiodifuznog sistema koji podrazumeva postojanje javnog radio-difuznog sistema i privatnih medija.[[6]](#footnote-6) Najzastupljeniji su mediji u privatnom vlasništvu kojih je, prema podacima iz 2005. godine bilo 95, sa nacionalnom frekvencijom, i samo dva javna servisa.

Država u svom vlasništvu nema niti jedan medij niti joj je dozvoljeno da preduzima bilo kakve mere u tom smislu. Razlog za ovako uređen medijski prostor nalazi se, prema informacijama iz nemačkog Parlamenta, u ustavnom određenju slobode medija i informisanja koje Ustav definiše jednim od osnovnih prava građana. Naime, članom 5. Ustava, građanima je zagarantovano pravo na slobodno iznošenje i širenje misli rečima, pisanim putem i slikom, pravo nesmetanog informisanja iz opštedostupnih izvora, sloboda štampe i informisanja putem radija i filma uz odsustvo cenzure.

Kada su u pitanju elektronski mediji, nadležnost u ovoj oblasti dele savezna država (manji deo, odnosno samo *Deutsche Welle – DW* i *Deutschlandradio - DLF/DLR*) i savezne države (najveći deo) jer je i to, prema Ustavu, deo njihovog kulturnog suvereniteta. Javni servis u Nemačkoj *(Anstalt)* je postavljen kao nezavisna i nekomercijalna organizacija, koja emituje radio i televizijski program najčešće na teritoriji savezne države i finansira se, pre svega, od pretplate. Takođe, čest je slučaj da se više emitera udruži i osnuje zajedničku korporaciju (npr. NDR ) dok korporacije iz nekoliko saveznih država zajedno čine *ARD* *(Arbeitsgemeinschaft der Rundfunkanstalten Deutschlands)* i zajednički učestvujuu emitovanju televizijskog „Prvog kanala“ *(Das Erste).* Za razliku od ovoga, komercijalni elektronski mediji su pod kontrolom dveju medijskih grupa ProSiebenSAT.1Media AG i RTL Group koje sebe nazivaju „porodicom emitera“ *(Senderfamilien)* ikoji su 2008. godine imali 21,6% udela na tržištu.

Javni radio-difuzni servis *(Arbeitsgemeinschaft der Rundfunkanstalten Deutschlands -ARD, Zweites Deutsches Fernsehen - ZDF* i Radio Nemačka *- Deutschlandradio),* finansiraju se od radio-televizijske pretplate koja se ne plaća po broju TV ili radio prijemnika ili internet priključaka, već je osnov plaćanja posedovanje domaćinstva, trgovinskog preduzeća ili vozila koje se ne koristi za sopstvene potrebe.[[7]](#footnote-7) Ovako prikupljena sredstva predstavljaju oko 85% budžeta. Dodatni izvor finansiranja predstavlja i emitovanje ekonomsko-propagandnog sadržaja, s tim što je ono, kada je reč o javnim servisima, veoma ograničeno i predstavlja oko 6% prihoda. Preostali deo finansira se iz različitih izvora (npr. koprodukcije).

Mesečni iznos pretplate se kreće u rasponu od 5,76€ do 17,98€. Način prikupljanja pretplate određuje Nemački ured za izdavanje TV dozvola *(Gebühreneinzugszentrale - GEZ).* Ovakav način plaćanja, Ured je uveo, 2013. godine jer je digitalizacija medija dovela do konvergencije medija, odnosno do tendencije da različiti mediji dele zajedničku platformu.[[8]](#footnote-8) Građani su obavezni da registruju svoj TV i/ili radio prijemnik popunjavanjem obrasca koji je dostupan u većini poštanskih ureda i štednih banaka. Svako nepoštovanje ove obaveze, ima za posledicu slanje pisma upozorenja Nemačkog ureda za izdavanje tv dozvola kojim se nesavesni građanin podseća da registruje TV ili radio prijemnik, u roku od nekoliko nedelja nakon prijave boravka. Zakon je predvideo i strože kazne, od iznenadne posete inspektora Ureda do novčanih kazni. U slučaju napuštanja zemlje, građani mogu odjaviti plaćanje pretplate.

Sa druge strane, pretplatu ne plaća vlasnik tv ili radio prijemnika već onaj ko ga koristi. Takođe, pretplata se ne plaća na prenosive radio prijemnike kao ni na radio uređaje u automobilu pod uslovom da je automobil registrovan na lice koje već plaća tv pretplatu.

Iznos RTV pretplate utvrđuje Komisija za kontrolu finansiranja elektronskih medija *(Kommission zur Überprüfung und Ermittlung des Finanzbedarfs der Rundfunkanstalten- KEF)* i to bez bilo kakvog uticaja države. Jedna od najvažnijih delatnosti Komisije, prema Međudržavnom sporazumu o radiodifuziji, jeste kontrolisanje finansijskih zahteva javnog radio-difuznog sistema. Komisija to sprovodi tako što procenjuje ekonomsku isplativost zahteva, a po potrebi, vrši i njegovu racionalizaciju. Poštujući visok stepen objektivnosti, Komisija procenjuje zahteve, na osnovu sledećih kriterijuma:

- sprovođenje principa konkurentnosti postojećih radio i telavizijskih programa kao i televizijskih programa koji se emituju u skladu sa dogovorom između svih država;

- broj novih radio i televizijskih programa odobrenih u skladu sa zakonom, zatim zaspupljenost i primena novih radio-difuznih tehnologija u proizvodnji i emitovanju tih programa kao i mogućnost usvajanja novih radio-difuznih formi;

- opšti troškovi a naročito oni u oblasti medija;

- finansijska dobit ostvarena od pretplate, oglašavanja i drugih izvora finansiranja.

Nedozvonjena medijska koncentracija u Nemačkoj se određuje udelom u gledanosti, brojem dozvola za emitovanje programa i udelom u osnivačkom kapitalu drugog emitera. S tim u vezi, rad medija reguliše više subjekata npr. Udruženje tela zaduženih za državne medije Savezne Republike Nemačke *(ALM), s*aveti radio-difuzije, zatimorgani obrazovani u skladu sa Međudržavnim sporazumom o radiodifuziji, kao što je Komisija za regulatorna pitanja (ZAK), Komisija za zaštitu manjinskih prava u medijima (KJM) i Komisije za sprečavanje nedozvoljenog objedinjavanja vlasništva nad javnim glasilima *(Kommission zur Ermittlung der Konzentration im Medienbereich – KEK).[[9]](#footnote-9)*

Ova komisija, postoji od 1997. godine i odgovorna je za sprovođenje onih zakonskih odredaba koje se odnose na slobodan protok informacija i ideja kao i na uspostavljanje medijskog pluralizma i slobodne konkurencije. Njen glavni zadatak je da utvrdi da li postoji mogućnost uspostavljanja dominantnog položaja emitera i ostvarivanja uticaja na javno mnenje bilo putem emitovanja programa na nacionalnoj frekvenciji bilo kroz promenu u strukturi vlasništva. Prema odredbama Međurdžavnog sporazuma o radiodifuziji, dominantan uticaj na javno mnenje, ostvaruje se kad emiter ostvari prosečan godišnji rejting gledanosti od 30%, zatim ako ima udeo u gledanosti veći od 25% ili ako emiter kontroliše 30% svih televizijskih prava.

Štampane medije karakteriše zavisnost od oglašavanja i visok stepen ekonomske koncentracije.[[10]](#footnote-10) Nemačkim tržištem dnevnih novina dominira mali broj izdavača. Najveći udeo na tržištu sa oko 22,1% zauzima Axel Springer Group (izdaju *BILD, Welt, Hamburger Abendblatt, Berliner Morgenpost,* etc.) zatim sledi Verlagsgruppe Stuttgarter Zeitung sa 8,5%, grupa WAZ *(Westdeutsche Allgemeine Zeitung etc.)* sa 6%, DuMont Schauberg sa 4,2%, Ippen Gruppe sa 4%. Deset najvećih izdavača dnevnih listova zajednički kontrolišu 44,8% tržišta dok četiri najveća izdavača časopisa *(Bauer, Springer, Burda, Gruner + Jahr)* „pokrivaju“ oko 60% tržišta.

Kada je reč o udelu na tržištu, javni radio-difuzni servis zauzima 43,6% (ARD - 13,4%; ZDF – 13,1%; Treći kanal 13,2%) privatna tv stanica RTL - 11,7% SAT1 – 10,3% i ProSieben – 6,6%.

**SLOVAČKA**

Pravni okvir koji reguliše prava, obaveze, vlasništvo, fnansiranje i rad medija, u najširem smislu, čini veliki broj zakona i podzakonskih akata. Najvažniji među njima su Zakon o radiodifuziji, Zakon o radiju i televiziji Slovačke, Zakon o štampi i novinskim agencijama, Zakon o elektronskim komunikacijama, Zakon o digitalnoj radiodifuziji, Zakon o audiovizuelnoj delatnosti, Zakon o audiovizuelnom fondu[[11]](#footnote-11).

Zakon o radiodifuziji je komplesan zakon koji uređuje oblast privatnog i državnog televizijskog emitovanja, radijskog emitovanja, ponovne prenose programskih usluga, kao i audiovizuelne usluge i internet programe, po zahtevu. Ministarstvo kulture je glavna nadležna institucija u oblasti medija. Dodatno, shodno oblasti koja se uređuje, uloge imaju i Kancelarija za telekomunikacije, Radiodifuzni savet i Kancelarija za zaštitu od monopola. Ovaj zakon detaljnije je uredio i medijsko vlasništvo, time što je nadležnost za sprečavanje monopola dao Kancelariji za zaštitu od monopola, koja i u ovom slučaju primenjuje Zakon o zaštiti konkurencije. Odredbe o zabrani monopola i koncentracije vlasništva propisuju da nijedan pojedinac ili kompanija ne smeju imati udela u vlasništvu više od jedne radio ili televizijske stanice, a oni ne mogu biti izdavači dnevnih novina.

Vlasnici privatnih medija su kompanije ili pojedinci, nezavisni od države, a mogu biti strani državljani ili lokalne organizacije i kompanije. Prema dostupnim izvorima informacija, najveći broj medijskih kuća je u privatnom vlasništvu i to stranih državljana.

Zakon o Radiju i Televiziji Slovačka usvojen je 2010. godine, sa ciljem da spoji i zakonski zajednički uredi zaduženja, aktivnosti, finansiranje, budžetsku kontrolu i upravljanje javnim servisima. Prema ovom zakonu medijske organizacije su definisane kao nacionalne, nezavisne, informativne, kulturne i edukativne institucije, koje pružaju usluge javnosti u oblasti televizijskog i radio emitovanja. Radio i televizija Slovačke finansiraju se iz različitih izvora prema članu 20. zakona i to iz pretplate za emitovanje programa, grantova iz budžeta, marketinga, sponzorstava, poklona fizičkih ili pravnih lica, iznajmljivanja imovine, itd. Javni medij u Slovačkoj pored radija i televizije je i novinska agencija *TASR*.

Digitalno emitovanje uređeno je Zakonom o digitalnom emitovanju iz 2007. godine koji uređuje digitalni prenos na teritoriji Slovačke. Ovaj zakon takođe uređuje prava i obaveze fizičkih i pravnih lica, koji imaju/traže dozvolu za ovu vrstu emitovanja programa. Ono što je obaveza i ovih lica jeste pribavljanje dozvole za emitovanje na regionalnom nivou, a zabranjena je veza između ovih operatera, kao i između njih i nacionalnih emitera. Zakon zabranjuje koncentraciju vlasništva nad digitalnim operaterima ukoliko njihov signal pokriva više od 50% teritorije Slovačke.

**SLOVENIJA**

Reforma zakonodavstva u oblasti javnog informisanja, radiodifuzije i elektronskih komunikacija počela je 1994. godine, kada je usvojen novi Zakon o javnom informisanju. Nakon toga, ovaj zakon je pretrpeo nekoliko izmena, a prve izmene i dopune usvojene su 2001. godine. Između ostalog, zakon uređuje pluralitet i raznovrsnost medija, kao i zabranu koncentracije kapitala i imovine, radi njihove zaštite. Nove izmene i dopune ovog zakona usvojene su 2006. godine, potom 2008, 2010 i 2011. godine[[12]](#footnote-12). Glavna institucija u čijoj je nadležnosti primena Zakona o javnom informisanju jeste Ministarstvo kultute, Inspektor za medije i Direktorat za medije u okviru samog ministarstva. Agencija za poštanske i elektronske komunikacije APEK i Radiodifuzni savet glavna su tela zadužena za emitovanje i telekomunikacije. Osnovna nadležnost APEK-a je da osigura implementaciju Zakona o elektronskim komunikacijama i nadgleda usaglašenost radijskog i televizijskog programa sa zahtevima Zakona o javnom informisanju. Ovo telo izdaje dozvole za emitovanje programa na osnovu obavezujućih smernica Radiodifuznog saveta.

Što se vlasničke strukture medija tiče potencijalni investitor treba da dobije dozvolu Ministarstva kulture ukoliko planira da poseduje 20% ili više vlasničkog udela ili glasačkog prava u upravnom odboru novina, televizije ili radio kompanije. Zakon o javnom informisanju nalaže Ministarstvu da po ovom pitanju konsultuje APEK i da mora odbiti da izda dozvolu ukoliko bi na taj način investitor postao monopolista. Po ovom zakonu, vlasnici mogu biti u televizijskoj ili radio delatnosti, ne u obe, a oni mogu imati do 20% kapitala, imovine ili glasova u upravljačkom odboru dnevnih novina i obrnuto. Svako pravno, fizičko lice, ili grupa ljudi, može imati udeo u vlasništvu nekog od pomenutih medija, a od 2006. godine mogu ga imati i strani državljani. Zakon ne predviđa restrikcije u odnosu na udeo u vlasništvu istih medija, radija, televizije ili novina, osim načelne odredbe o dozvoli od strane ministarstva za 20% ili više udela u pojedinačnom mediju. Marketinške agencije takođe ne mogu imati udela u vlasništvu ili upravljačkom odboru televizije ili radija više od 20%, a preduzeća za telekomunikacije ne mogu uopšte biti vlasnici televizijskih kanala[[13]](#footnote-13).

Javno emitovanje regulisano je Zakonom o Radio Televiziji Slovenije iz 1994. godine koji je izmenjen i dopunjen 2001, potom 2005. godine, i koji propisuje da javnim servisom upravlja Programski savet, a finansije nadgleda Nadzorni odbor. Izmenama iz 2005. godine dominantnu ulogu u izboru ova dva tela dobija vlada, odnosno država, dok su prethodno vodeću ulogu imale asocijacije novinara, pisaca, univerziteta, sporta. Ovaj zakon je izglasan na referendumu 2005. godine, a prema njemu RTV Slovenije je javna institucija od specijalnog kulturnog i nacionalnog značaja koja obavlja javnu službu u oblasti radija i televizije sa namerom da ispuni demokratske, socijalne i kulturne potrebe građana Slovenije, dijaspore, nacionalnih manjina u Austriji, Italiji i Mađarskoj, kao i italijanskih i mađarskih zajednica u Sloveniji. Prema ovom zakonu RTV Slovenija osniva, priprema, arhivira i emituje programe na: dva nacionalna TV programa, tri nacionalna radio kanala, radio i TV programe u regionalnim područjima Koper i Maribor, jednom radio i TV kanalu za italijansku i mađarsku nacionalnu zajednicu, radio i TV programe za romsku zajednicu, radio i TV programe za slovenačke nacionalne manjine u susednim zemljama i slovenačke emigrante i radnike u inostranstvu, teletekst, internet i mobilni portal. Finansiranje javnog servisa vrši se iz više izvora i to pre svega pretplatom građana, komercijalnim prihodima, marketinškim aktivnostima, sredstvima opredeljenim iz budžeta, od strane sponzora i drugih izvora, u skladu sa zakonom i drugim aktima. U 2009. godini prihodi od pretplate građana iznosili su 65,9% ukupnih prihoda RTV Slovenija.

**FRANCUSKA**

Vlasništvo nad medijima u Francuskoj se deli između države i drugih privrednih društava. Država dominira kada je u pitanju vlasništvo nad televizijom, a kompanije dominiraju štampanim medijima. Stepen koncentracije vlasništva u Francuskoj je manji u odnosu na primer na SAD, a sve zbog sprečavanja monopola i podsticanja raznovrsnosti vlasništva. Ne postoji kompanija koja ima monopol u celoj zemlji. Francuski radio (Radio France) je komercijalna stanica u javnom sektoru u Francuskoj i poseduje pet najvažnijih i najslušanijih radio stanica.

Država je i dalje veoma prisutna u štampi (preko nedavno obnovljenog sistema subvencija), televiziji (sa Francuskom televizijom kao glavnim akterom i njenim direktorom koji je skoro direktno imenovan od strane države), radiju (grupa Francuski radio ima dve stanica u prvih pet u smislu slušanosti). Od 2008. godine država je odlučila da investira 600 miliona evra u štampane medije u naredne tri godine u cilju pružanja podrške njihovom radu. Investicije dolazi naročito kroz umanjivanje troškova poštanske isporuke i kupovine oglasnog prostora u dnevnim listovima.[[14]](#footnote-14)

U Francuskoj, vlasnici medija moraju se pridržavati strogih ograničenja. Ograničenja u vlasništvu kanala razlikuju se na nacionalnom nivou u odnosu na lokalni nivo. Na lokalnom nivou, postoji zabrana vlasništva na više od dva regionalna kanala u istom regionu. Ako jedan region ima više od 6 miliona stanovnika, u vlasništvu može biti samo jedan regionalni kanal. Na nacionalnom nivou, u vlasništvu može biti samo jedan kanal ili najviše pet zemaljskih digitalnih kanala.[[15]](#footnote-15)

Vrhovni audiovizuelni savet *(Conseil Supérieur de l’Audiovisuel - CSA)* je telo koje je odgovorno za regulisanje pitanja vlasništva u medijima. Ova agencija je nadležna i za konsultacije kada dolazi do spajanja medija. Ukoliko u nekom mediju akcionarski deo jednog akcionara prelazi 10% dužan je da o tome obavesti Vrhovni audiovizuelni saveti na taj način ovo telo može da nadgleda vlasnički udeo kapitala.

Kada je u pitanju vlasništvo nad televizijom i radio stanicama postoje tri ograničenja koja se odnose na kapital, broj licenci i gledanost. Pojedinac ne može biti vlasnik više od 49% nacionalne televizije ili 33% lokalnog kanala ako je prosečna godišnja gledanost veća od 2,5% u odnosu na ukupnu gledanost. Ako jedno lice ima dve dozvole, ne može biti vlasnik više od 15% kada je u pitanju druga licenca, a ukoliko poseduje tri licence, onda ne može da poseduje više od 5% vlasništva u trećoj licenci. Lice ne može biti vlasnik više od jedne licence za analognu TV ili sedam digitalnih TV licenci. Kada su u pitanju satelitski programi može biti vlasnik najviše dve licence.

Jedno lice može imati najviše dve regionalne dozvole za emitovanje TV (analogni i digitalni), ili samo jednu licencu ukoliko područje na kome se emituje program ima više od 6 miliona stanovnika.

Neko može biti vlasnik samo jednih novina, ukoliko je dnevni promet tih novina veći od 30% od ukupnog prometa.

Ustanovljeno je niz ograničenja vlasništva nad audiovizuelnim medijima. Ne može biti vlasnik više od dva kanala ukoliko:

TV kanal pokriva područje koje ima više od 4 miliona ljudi;

Radio kanal pokriva površinu naseljenu sa 30 miliona ljudi;

Kablovski kanal pokriva površinu naseljenu sa 6 miliona ljudi;

Na lokalnom nivou poseduje nacionalnu ili lokalnu TV za jedno područje;

Na lokalnom nivou poseduje jednu ili više radio licenci sa ukupnom publikom od preko 10% za tu oblast;

Na lokalnom nivou poseduje kablovske mreže za to područje.

Kada su u pitanju strana ulaganja, EU investicija je ograničena na 20% učešća u kapitalu jedne dnevne novine, ili za zemaljsko emitovanje (radio i TV) na francuskom jeziku. Strano vlasništvo za satelitsku i kablovsku TV je dozvoljeno.

**HOLANDIJA**

U Holandiji ne postoji zakonsko ograničenje po pitanju vlasništva u medijskom sektoru. Zakon o medijima iz 2008. godine (Mediawet 2008) i prateća Uredba o medijima iz 2008. godine (Mediabesuit 2008)[[16]](#footnote-16) regulišu javne i komercijalne medijske servise u Holandiji. Zakon o medijima reguliše organizaciju javnog medijskog servisa na nacionalnom, regionalnom i lokalnom nivou, programsku šemu, zadatke, kao i načine finansiranja javnog radiodifuznog servisa, a takođe uključuje i određene zahteve u pogledu registracije komercijalnih emitera i operatera kablovskog programa. Zakon kao i prateća Uredba su revizije ranijih akata kojima je od 1988. godine regulisan medijski sektor, između ostalog i tako što je ograničavana koncentracija vlasništva u audiovizuelnim i štampanim medijima na tržištu. Privremenim zakonom o medijima iz 2007. godine je trebalo ograničiti koncentraciju vlasništva samo u vertikalnoj integraciji kada su zajedničkim vođenjem objedinjeni različiti mediji, te je na primer uvedeno ograničenje da kompanija sa 25% ili više tržišnog udela u nacionalnim štampanim medijima ne može da ima u vlasništvu više od jedne trećine audiovizuelnih medija. Poslednje ograničenje je pomenutim zakonom uvedeno do 2012. godine, međutim od januara 2011. godine ne postoje odredbe u zakonodavstvu Holadije koje se odnose na ograničavanje koncentracije vlasništva u medijima. U pogledu prevencije dominantne pozicije na medijskom tržištu i dalje se primenjuju odredbe Opšteg zakona o konkurenciji iz 1997. godine. Zakon o medijima iz 2008. godine umesto dotadašnjeg javnog radiodifuznog serisa uspostavlja javni medijski servis i proširuje njegove zadatke na interaktivne elektronske medijske usluge. Javni medijski servis je otvoren sistem: svako može podneti zahtev za emitovanje programa ukoliko zadovoljava zakonske uslove kao na primer da ima najmanje 50000 članova. Ove odredbe ne važe za zakonski ustanovljene dve asocijacije javnog servisa - Holandski radiodifuzni servis (Netherlands Broadcasting Foundation - NOS) i NTR koje se prema Zakonu o medijima osnivaju sa ciljem da na nacionalnom nivou obezbeđuju informacije iz kulture, obrazovanja, nezavisne informativne programe i sportske vesti. Nekoliko asocijacija dele vreme na javnoj medijskoj mreži i emituju programe za sve nacionalne televizijske kanale. Ukupno je 9 registrovanih asocijacija sa licencama za rad na javnom medijskom servisu na period od 5 godina u skladu sa zakonom. Licence za rad javnog medijskog servisa dodeljuje Ministarstvo za obrazovanje, kulturu i nauku.

Licence za rad komercijalnih medijskih servisa dodeljuje nezavisno regulatorno telo Komisija za medije - Commisariaat voor de Media (CvdM)[[17]](#footnote-17). Zakon o medijima definiše vlasnike komercijalnih medijskih servisa kao fizička ili pravna lica koja pružaju komercijalni medijski servis na teritoriji Holandije. Izraz komercijalni ne znači i obavezno marketinški i profitabilno orjentisane serivse već je intecija zakonodavca bila da se komercijalni shvati suprotno od javnog odnosno nacionalnog servisa. Zahtev za dodelu licenci za vlasnike komercijalnih medijskih servisa podnosi se Komisiji za medije (CvdM). Jedan od uslova za fizička lica je da imaju dokaz o registraciji u opštinskoj bazi ličnih podataka a za pravna lica je to potvrda o registraciji u privrednom registru Privredne komore sa detaljnim opisom organizacionog i pravnog položaja kompanije i podacima o direktorima i vlasnicima deonica. S obzirom da vlasnici javnog medijskog servisa mogu biti i pravna lica, ograničenje u dobijanju licence za komercijalni servis postoji u tom smislu što vlasnici nacionalnih, regionalnih ili loklanih medijskih servisa ne mogu istovremeno biti i vlasnici komercijalnih.

S obzirom na razliku između javnog i komercijalnog medijskog servisa, kao i razliku u definisanju javnog servisa prema novom Zakonu o medijima i liberalizaciju javnog medijskog servisa za finansiranje medija od strane holandske vlade je odgovorna Komisija za medije. NOS i NOR, dva zakonski ustanovljena nacionalna javna medijska servisa se finansiraju iz državnog budžeta isključivo od državne finansijske podrške od 2000. godine kada je ukinuta radiotelevizijska pretplata. Asocijacije koje imaju vreme na javnom servisu i određen broj članova imaju dodatne prihode od svojih članova. Komercijalni odnosno privatni servisi se sami finansiraju. Svi štampani mediji su nezavisni komercijalni servisi i ne dobijaju finansijsku podršku države. Komisija za medije je odgovorna za finansiranje javnog medijskog servisa. Budžet se odobrava jednom godišnje od strane Ministarstva za obrazovanje, kulturu i nauku iz dva izvora: državne podrške javnom medijskom servisu (iz poreskih prihoda) i prihoda od reklama koje se emituju na javnim radijskim i televizijskim kanalima. Komisija za medije ima zadatak da pregleda finansijske knjige javnih medijskih serivsa koje uključuju i prihode koje ovi servisi dobijaju od dozvoljenih formi sponzorstva, objavljivanja programskog vodiča, intelektualni imovinskih prava i dodatnih aktivnosti.

**HRVATSKA**

U Hrvatskoj su mediji regulisani Zakonom o medijima[[18]](#footnote-18) iz 2004. godine, Zakonom o elektronskim medijima[[19]](#footnote-19) iz 2009. godine, Zakonom o Hrvatskoj radioteleviziji[[20]](#footnote-20) iz 2010. godine, Zakonom o Hrvatskoj izveštajnoj novinskoj agenciji[[21]](#footnote-21) iz 2001. godine. Na vlasnike i distributere medija primenjuje se i Zakon o zaštiti tržišne konkurencije[[22]](#footnote-22) iz 2003. godine kojim se na tržištu vlasništva i distribucije medija štiti tržišna konkurencija. Većina medija u Hrvatskoj je u stranom vlasništvu. U državnom vlasništvu je jedino javni servis Hrvatske radiotelevizije, dnevni list Vjesnik koji je od aprila 2012. godine dostupan samo u elektronskoj formi i državna novinska agencija HINA. Više od 90% naslova dnevnih novina su u vlasništvu dve velike internacionalne korporacije Westdeutsche Allgemeine Zeitung (WAZ) Medien Gruppe iz Nemačke i Styria Media International iz Austrije.

Svaka fizička ili pravna osoba koja putem medija objavljuje programske sadržaje i učestvuje u javnom informisanju može u Hrvatskoj osnovati novinski ili drugi medijski servis. Osnivanje i upis u privredni registar se vrši ako pravna ili fizička osoba uz uslove propisane zakonom ispunjava i posebne uslove iz člana 11. Zakona o medijima: da ima sedište, odnosno prebivalište u Republici Hrvatskoj i da je sedište uredništva u Republici Hrvatskoj. Registracija novina je obavezna. Novinski izdavač je u obavezi da Hrvatskoj privrednoj komori prijavi sve naslove koje objavljuje. Prema članu 22. stavu 1. Zakona o elektronskim medijima, pružanjem medijskih usluga televizije i radija mogu se baviti pravna i fizička lica koja su upisana u sudski ili drugi propisani registar a koja su dobila koncesiju i zaključila ugovor o koncesiji u skladu sa ovim zakonom i Zakonom o koncesijama. Agencija za elektronske medije kao nezavisno regulatorno telo sprovodi postupak davanja koncesija u skladu sa navedenim zakonima i odredbama iz člana 73. stava 3. Zakona o elektroničkim medijima. Takođe Agencija za elektronske medije sprovodi postupak izdavanja dozvola pružanje audio i/ili audiovizuelnih medijskih usluga na zahtev i satelita, Interneta i kablovskih audo-vizuelnih i radijskih programa.

Zakonodavstvo u oblasti medija garantuje transparentnost vlasničke strukture i nameće obavezu objavljivanja u službenom glasilu podataka o vlasničkoj strukturi ili vlasništvu deonica ili udela jednom godišnje (čl. 59. st. 7. Zakona o medijima) kao i obavezu dostavljanja Hrvatskoj privrednoj komori overene fotokopije o sticanju deonica ili udela jednom godišnje za prethodnu godinu (čl. 32. stav 2. Zakon o medijima). Prema članu 37. Zakona o medijima nedopustiva je svaka koncentracija preduzetnika na tržištu izdavanja opštih informativnih dnevnih novina ili opštih informativnih nedeljnika kojom bi tržišni udeo učesnika konkretne koncentracije preduzetnika na tržištu prelazio 40% ukupno prodatih primeraka dnevnih novina odnosno nedeljnika. U oblasti audiovizuelnih medija, radija i štampanih medija, član 54. Zakona o elektronskim medijima precizno reguliše nedozvoljenu koncentraciju u ovoj oblasti uzimajući istovremeno u obzir horizontalnu i vertikalnu koncentraciju. On reguliše koncentraciju za televizijske i/ili radio emitere sa koncesijom na državnom nivou u odnosu na druge emitere na regionalnom, županijskom, gradskom ili opštinskom nivou; u odnosu na izdavače dnevnih novina; u odnosu na pravna lica koja obavljaju delatnost novinske agencije, zatim koncentraciju za televizijske i/ili radio emitere sa koncesijom na državnom nivou koji istovremeno obavljaju delatnost izdavanja dnevne štampe; koncetraciju za televizijske i/ili radio emitere sa koncesijom na lokalnom ili regionalnom nivou u odnosu na ostale emitere na lokalnom ili regionlnom nivou i dr. Prema članu 60. stavu 1. Zakona o elektronskim medijima, pravna osoba čija je delatnost prikupljanje, oblikovanje oglasa i posredovanje u oglašavanju, kao i fizička ili pravna osoba ili grupa povezanih osoba, koja u kapitalu odnosno u imovini te vrste ima više od 10% vlasničkog udela ili više od 10% upravljačkih odnosno glasačkih prava, ne može biti emiter i/ili vlasnik televizije i/ili radija, niti može imati vlasništvo deonica ili udela u kapitalu emitera televizije i/ili radija. Prama članu 61. Zakona o elektronskim medijima, operater koji obavlja prenos audiovizuelnog i/ili radijskog programa ne može biti vlasnik televizije i/ili radija kao i satelitskog, Internet ili kablovskog prenosa audiovizuelnih i/ili radijskih programa. Odredbe zakona koje se odnose na koncentraciju i vlasničku strukturu primenjuju se i na strane pravne i fizičke osobe, bez obzira na to u kojoj državi imaju sedište, odnosno stalno prebivalište (čl. 62. Zakona o elektronskim medijima).

Odredbe o zaštiti konkurencije kroz Zakon o zaštiti tržišne konkurencije primenjuju se na vlasnike, pravne osobe koje obavljaju poslove distribucije medija i druge pravne osobe koje obavljaju poslove u vezi sa javnim informisanjem. Uopšteno, ovaj Zakon reguliše zloupotrebu dominantne pozicije i nespojive koncentracije i predstavlja dodatnu zaštitu pluralizma i raznovrsnosti u medijskom sektoru.

Mediji u kojima Republika Hrvatska ima osnivačka prava, odnosno Hrvatska radiotelevizija, Hrvatska informativna i novinska agencija HINA i list Vjesnik dobijaju od države finansijsku podršku za svoje aktivnosti. Agenicija HINA se finansira i putem ugovora sa korisnicima svojih usluga, a HRT se finansira i preko pretplate i reklama. S obzirom da HRT obavlja delatnost pružanja javnih radiodifuznih usluga, Republika Hrvatska joj za to osigurava samostalno i nezavisno finansiranje u skladu sa Zakonom o Hrvatskoj radioteleviziji i pravilima o državnim podrškama za javne radiodifuzne usluge. Prema članu 13. Zakona o Hrvatskoj radioteleviziji, iznos i izvor sredstava za finansiranje HRT-ovih programskih obaveza se utvrđuje ugovorom između HRT-a i Vlade Republike Hrvatske, koji se sklapa na razdoblje od pet godina. Iznos javnih finansija koje HRT ugovorom dobija za obavljanje svoje delatnosti ne sme prelaziti neto troškove obavljanja te delatnosti, uzimajući u obzir i druge prihode, npr. komercijalne, proizašle iz obavljanja delatnosti. Prema članu 33. pomenutog zakona, HRT se finansira javnim i komercijalnim prihodima. Sredstva mesečne pretplate su sredstva državne podrške koja se koriste u skladu sa pravilima o državnim podrškama za javne radiodifuzijske usluge. Sredstva za rad HRT-a čine njegovu imovinu i obuhvataju sredstva stečena pružanjem usluga i prodajom proizvoda ili iz drugih izvora, nekretnine i pokretnine, prava intelektualnog vlasništva, prava organizacija za radiodifuziju i drugih imovinskih prava. Svako ko ima u vlasništvu radijski ili televizijski prijemnik na području Republike Hrvatske koje je pokriveno prenosnim signalom dužan je da HRT-u mesečno plaća pretplatu u visini koja iznosi najviše 1,5% prosečne neto mesečne zarade zaposlenih u Republici Hrvatskoj (čl. 34. i čl. 35. st.1. Zakona o HRT). HRT je dužan da od mesečno ukupno prikupljenih sredstava na ime pretplate 3% uplati Fondu Agencije za elektonske medije za podsticanje pluralizma i raznovrsnosti eletronskih medija kojim se podstiče proizvodnja i obavljanje auidiovizulenih i radijskih programa televizija i/ili radija na lokalnom i regionalnom nivou koji je od javnog interesa kao i programi neprofitinih emitera. Prema članu 25. Zakona o Hrvatskoj izveštajnoj novinskoj agenciji, HINA se finansira na osnovu ugovora sa Vladom Republike Hrvatske ali i na osnovu ugovora sa korisnicima usluga, donacija, kao i na osnovu drugih poslova koje obavlja u okviru svoje delatnosti.

**Izvori informacija**

ECPRD Request No. 2297 “Financing of Media” (15.05.2013)

European Journalism Center. <http://www.ejc.net>

Istraživanje uradile:

Jelena Marković

viši savetnik-istraživač

Tanja Ostojić

načelnik Biblioteke

Katarina Ristić

samostalni savetnik-istraživač

Ivana Stefanović

viši savetnik-istraživač

Milana Šteković

viši savetnik-istraživač

1. European Journalism Center. <http://www.ejc.net/media_landscape/article/belgium/> [↑](#footnote-ref-1)
2. Internet adresa: http://hunmedialaw.org/dokumentum/153/Mttv\_110803\_EN\_final.pdf [↑](#footnote-ref-2)
3. Internet adresa: <http://www.ejc.net/media_landscape/article/hungary/> [↑](#footnote-ref-3)
4. Internet adresa: <https://ecprd.secure.europarl.europa.eu/ecprd/secured/getpage.do?id=32610> [↑](#footnote-ref-4)
5. Internet adresa : ЕЦПИД, 2012.год. [↑](#footnote-ref-5)
6. Internet adresa : <http://www.iuscomp.org/gla/statutes/RuStaV.htm#ToC14> [↑](#footnote-ref-6)
7. Pre ovoga, javni radio-difuzni servis se finansirao na osnovu sistema RTV taksi ili dozvola za prijem radio-televizijskog programa.

   Internet adresa: <http://www.internations.org/germany-expats/guide/16032-media-communication/the-german-radio-and-tv-landscape-16007/broadcast-fees-in-germany-2> [↑](#footnote-ref-7)
8. Reč je o tome da uobičajeno razdvojeni mediji (štampani mediji, radio,televizija, telefon ili mobilni telefon, Internet) počinju da gravitiraju, konvergiraju ka tački gde će se konačno spojiti i prestati da postoje kao odvojeni entiteti. Tako na primer, štampani mediji danas postoje i u elektronskoj formi i mogu se čitati na monitoru računara, na mobilnom telefonu ili putem digitalne televizije, odnosno bilo kog uređaja koji koristi digitalnu tehnologiju u svom funkcionisanju za prenos, obradu i prikazivanje podataka. Slično je i sa radio stanicama koje se mogu slušati putem mobilnog telefona, tv prijemnika ili putem računara priključenih na Internet. Takođe, putem mobilnog telefona možemo da razgovaramo, dopisujemo se, slušamo omiljenu radio stanicu, obavimo video poziv, gledamo filmove, slušamo muziku, čitamo novine ili pretražujemo Internet stranice. Iste mogućnosti, ali u uvećanom obimu pruža nam i računar zbog svojih većih kapaciteta i brzine obrade podataka. [↑](#footnote-ref-8)
9. Internet adresa: <http://www.kek-online.de/cgi-bin/esc/mission.html> [↑](#footnote-ref-9)
10. Internet adresa: <http://www.ejc.net/media_landscape/article/germany/#l19> [↑](#footnote-ref-10)
11. Više informacija na internet adresi: <http://www.ejc.net/media_landscape/article/slovakia/>, <http://www.rvr.sk/en/>, <http://wwwen.uni.lu/content/download/31318/371622/file/Slovakia_translation.pdf>, [↑](#footnote-ref-11)
12. Celokupno zakonodavstvo u ovoj oblasti dostupno je na slovenačkom jeziku na internet stranici Agencije za poštanske i elektronske komunikacije- APEK , <http://www.apek.si/acts> [↑](#footnote-ref-12)
13. Odgovor na ECPID upit br. 1477, [www.ecprd.org](http://www.ecprd.org) [↑](#footnote-ref-13)
14. European Journalism Center. http://www.ejc.net/media\_landscape/article/france/ [↑](#footnote-ref-14)
15. Internet adresa: <http://headliningtheworld.wordpress.com/2011/06/08/media-ownership-in-france/> [↑](#footnote-ref-15)
16. Oba dokumenta su dostupna na holandskom jeziku na internet adresi: <http://wetten.overheid.nl/BWBR0025028/Hoofdstuk1/Artikel11/geldigheidsdatum_21-05-2013> [↑](#footnote-ref-16)
17. <http://www.cvdm.nl/content.jsp?objectid=7264> [↑](#footnote-ref-17)
18. Zakon o medijima, Narodne novine, br. 59/04, 84/11 [↑](#footnote-ref-18)
19. Zakon o elektroničkim medijima, Narodne novine, br. 122/03, 84/11 [↑](#footnote-ref-19)
20. Zakon o Hrvatskoj radioteleviziji, Narodne novine, br. 137/10, 76/12 [↑](#footnote-ref-20)
21. Zakon o Hrvatskoj izvještajnoj novinskoj agenciji, Narodne novine, br. 96/01 [↑](#footnote-ref-21)
22. Zakon o zaštiti tržišnog natjecanja, Narodne novine, br. 122/03 [↑](#footnote-ref-22)